Rower (33) vas oor rooftog, skietery in parkeerterrein | Netwerk24
Deur Jackie Kruger 28 Februarie 2021 12:51
Kol. Andrè Traut, polisiewoordvoerder, sê die inhegtenisneming is gemaak danksy die vinnige optrede van die polisie.
Polisiebeamptes Sondag by Food Lover's Market in Kuilsrivier. Foto: Jaco Marais
Die winkel is op Facebook as Food Lover's Market in Jan van Riebeeckstraat in Kuilsrivier geïdentifiseer.
Volgens Traut het vier mans die winkel beroof kort ná dit oopgemaak het.
"Hulle het met 'n onbekende bedrag geld gevlug. Polisiebeamptes wat op die voorval gereageer het, is in die parkeerterrein deur een van die mans gekonfronteer wat op hulle losgebrand het. Die polisie het teruggeskiet en die man is gewond en toe in hegtenis geneem. Sy drie makkers word deur die polisie gesoek. Hulle het 'n Toyota-voertuig gekaap terwyl hulle van die toneel weggevlug het. Die motor is later in Mfuleni gevind," sê hy.
Volgens Traut is niemand gyselaar gehou nie.
Die omstandighede rondom die voorval word ondersoek. Die man sal binnekort in die hof verskyn.
Mense het Sondag op Facebook hul skok oor die voorval uitgespreek en geskryf tydens hulle vroegoggend inkopietog na die winkel "het die koeëls behoorlik gevlieg".
'n Vrou wat op Facebook gesê het haar pa was in die winkel, het by navraag op Messenger aan Netwerk gesê hy is "oukei" en by die huis. "Dit het 'n uur terug gebeur en die polisie was daar." Sy het nie op verdere vrae gereageer nie.